Jeg kører jævnligt med DSB på ruterne Aalborg-Aarhus, samt Aalborg-København tur-retur, men nu er min store tålmodighed brugt op, og jeg orker ikke mere at støtte jer med mine hårdt tjente penge; jeg kaster håndklædet i ringen og anskaffer mig en bil igen, selvom jeg af et rent og idealistisk hjerte vil den sunde, grønne og velfungerende kollektive transport. 

Der er altid noget, som regel mange ting, galt, og det bliver stort set aldrig annonceret før man er fanget i toget og befinder sig midtvejs på rejsen. Der er absolut ingen service tilbage ombord, man kan ikke købe noget som helst, ikke engang en ussel tår vand, og toiletterne er konsekvent stinkende og ulækre - hvorfor gør de sure 'togvagter' ikke rent? At I mener at det skal koste knap 500,- for at blive tortureret i fem stive timer i jeres beskidte, overfyldte og serviceløse kvægtransportvogne, er på alle plan en fornedrende hån mod kunderne. 

Jeres uniformerede vagter ombord på togene - som jeg slet ikke forstår hvorfor I beholder - de kunne så let som ingenting spares væk med et intelligent indtjekningssystem, er med ganske få undtagelser, absurd uhøfligt og ofte groft chikanerende i kontakten med vi, kunderne, som betaler deres løn. I går ville den samme, vrede dame se min billet 8(otte) gange på strækningen København-Aalborg, så det med at sove mig fra forsinkelseshelvedet kunne jeg også godt glemme. "Nye rejsende?" Nej, pludseligt meget gamle ufrivilligt rejsende med de lange boller i saksen på dit lille klippeapparat.  

Jeg vil anbefale alle at søge andre muligheder, støtte lavprisflytrafikken, grøn fælleskørsel, el-bilisme, tage cyklen, robåden, løbeskoene eller hoppe på tungen og i det hele taget radikalt at undgå at bruge DSB, til selskabet må opgives fra offentligt hold. Det er så fantastisk elendigt at alle mine medpassagerer på gårsdagens tur mellem København og Aalborg brød ud i bølger af grin hver gang der kom en ny undskyldning for elendighederne over højttaleranlægget; men mest ydmygende og nedladende af alle gentagne beskeder, var de der gik på at forsøge at manipulere den reelle forsinkelsestid ned under den halve time(!) som udgør DSBs erstatningsmargin, selv om vi var knap en time forsinkede på "Lyntoget", som holdt stille midt ude i ingenting og efter Aarhus blev tvangsomdannet til regionaltog, der skulle stoppe ved alle stationerne mellem Aarhus og Arden. 

Blade på skinnerne, signalproblemer, aflysninger af andre afgange, 'vi har kun et spor', rend og hop hvis du bliver fyret fordi VI ikke overholder vores tider, f....n og hans pumpestok, p.s og papir: I dur ikke. Intet fungerer hos jer. Den eneste løsning for jer, er opløsning af DSB og Banedanmark. Og hvis politikerne ikke har hvad der skal til for at knække nogle æg og få det til at ske, hvilket de beviseligt over tid slet ikke har, må vi der tvangsbetaler miseren og derved forholder os passivt og ukritisk til den, tage affære selv: Køb en CO2-venlig bil, del dine ture på gomore og andre, lavprisflyv noget mere, tag busserne, bliv hjemme - bare husk at gøre hvad du kan for at boykotte DSB: 

"Tak, fordi du kontaktede DSB Kundeservice.

Vores svartid er i øjeblikket på ca. 4 uger, men vi gør naturligvis vores bedste for at svare dig hurtigst muligt."